BEGRUNDELSE

1. Formålet med konventionen om beskyttelse af migrerende arter af vilde dyr (også kaldet CMS eller Bonnkonventionen) er at beskytte migrerende arter af landdyr, vanddyr og fugle i hele deres udbredelsesområde. Det er en mellemstatslig traktat, der er indgået under De Forenede Nationers miljøprogram, og som sigter mod at beskytte vilde dyr og planter samt naturlige levesteder i hele verden. Det Europæiske Fællesskab har været part i CMS siden den 1. november 1983[1].

2. De migrerende arter, der skal beskyttes, er opført på liste I (truede arter) og liste II (arter, hvorom der skal indgås aftaler) til konventionen.

3. Partskonferencen er konventionens besluttende organ, der er bemyndiget til at bedømme migrerende arters bevaringsstatus og dernæst til at foretage ændringer i konventionens liste I og II.

4. I henhold til konventionens artikel XI kan alle parter fremsætte forslag om ændringer. En ændring af listerne træder i kraft for alle parter halvfems dage efter den partskonference, hvor den blev vedtaget, undtagen for de parter, som tager forbehold.

5. Den tiende partskonferencen under konventionen afholdes i Bergen (Norge) fra den 20.-25. november 2011. Med henblik på dette møde foreslås det, at Unionen fremsætter forslag om at ændre liste I til konventionen for at forøge beskyttelsen af to rovfuglearter, nemlig Falco cherrug og Falco vespertinus , overalt i fuglenes udbredelsesområde, herunder uden for Unionen, baseret på følgende betragtninger: 1) opførelsen af disse arter er videnskabeligt velfunderet, 2) opførelsen er i overensstemmelse med EU-lovgivning, og 3) Unionen er forpligtet til at samarbejde internationalt om beskyttelse af artsmangfoldigheden. Forslagene ville ikke kræve nogen ændring af EU-lovgivningen, da de vedrører arter, der allerede er omfattet af en passende beskyttelse under EU-lovgivningen, bl.a. fugle-[2] og habitatdirektivet[3].

6. Rådet skal derfor træffe afgørelse om EU's holdning, for så vidt angår ændringsforslagene på den tiende partskonference.

7. Konventionens sekretariat har fastsat fristen for forelæggelse af ændringsforslag til den 23. juni 2011.

8. Inden den tiende partskonference kan konventionens sekretariat meddele forslag fra andre parter om ændring af liste I og II til konventionen, der også måtte kræve en afgørelse om EU's holdning til disse forslag.

2011/0142 (NLE)

Forslag til

RÅDETS AFGØRELSE

om den holdning, der skal indtages på Den Europæiske Unions vegne med hensyn til forslag om ændring af listerne i konventionen om beskyttelse af migrerende arter af vilde dyr på partskonferencens tiende møde

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 191, stk. 1, sammenholdt med artikel 218, stk. 9,

under henvisning til forslag fra Kommissionen[4] og

ud fra følgende betragtninger:

1. Som part i konventionen om beskyttelse af migrerende arter af vilde dyr[5] kan Den Europæiske Union fremsætte forslag til ændring af listerne til konventionen over de arter, der skal beskyttes.

2. Partskonferencen er konventionens besluttende organ, og den er bemyndiget til at bedømme migrerende arters bevaringsstatus og dernæst til at foretage ændringer i konventionens liste I og II.

3. Det ser ud til, at opførelsen af arterne Falco cherrug og Falco vespertinus i liste I vil være videnskabelig velfunderet i tråd med Unionens lovgivning og med Unionens forpligtelse til internationalt samarbejde om beskyttelse af artsmangfoldigheden.

4. Den tiende partskonference finder sted i Bergen (Norge) fra den 20. til den 25. november 2011.

5. Det foreslås med henblik på dette møde, at Unionen stiller forslag om ændring af liste I for at opføre arterne Falco cherrug og Falco vespertinus . Disse forslag vil blive meddelt konventionens sekretariat -

VEDTAGET DENNE AFGØRELSE:

Eneste artikel

Med henblik på den tiende partskonference for parterne i konventionen om beskyttelse af migrerende arter af vilde dyr foreslår Kommissionen på Unionens vegne ændringer til liste I til konventionen om beskyttelse af migrerende arter af vilde dyr for at opføre arterne Falco cherrug og Falco vespertinus på listen. Kommissionen meddeler forslaget til konventionens sekretariat.

Udfærdiget i

På Rådets vegne

Formand [..]

[1] Rådets afgørelse 82/461/EØF af 24. juni 1982 om afslutning af konventionen om beskyttelse af migrerende arter af vilde dyr, EFT L 210 af 24.6.1982, s. 10.

[2] Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979, s. 1.

[3] Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992, s. 7.

[4] EUT C […] af […], s. […].

[5] Rådets afgørelse 82/461/EØF af 24. juni 1982 om afslutning af konventionen om beskyttelse af migrerende arter af vilde dyr, EFT L 210 af 24.6.1982, s. 10.